Per Larsen (KF), 2025-02-06:
Tak for det, formand, og tak til hr. Peder Hvelplund fra Enhedslisten for at sætte fokus på behandling hos praktiserende speciallæger.
Når det så er sagt, blev jeg faktisk rigtig bedrøvet, da jeg læste Enhedslistens forslag, som jo vil komme til at gøre ondt værre – faktisk meget værre.
For det, der er behov for, er jo, at vi øger aktiviteten hos de praktiserende speciallæger, så vi kan få ventelisterne bragt ned, så vi alle kan få en hurtig og kompetent behandling, hvis vi får behov for at komme til øjenlæge, hudlæge, psykiater, gynækolog eller en anden praktiserende speciallæge.
Det adresserer vi rent faktisk med sundhedsaftalen, som jo giver en patientrettighed i forhold til behandling.
Men som bekendt er det lige nu sådan, at man jo har begrænset aktivitet hos de praktiserende speciallæger.
For det første er der jo den velkendte knækgrænse, som betyder, at når speciallægen når en bestemt omsætning, bliver honoraret reduceret med 40 pct. Og det er vel de færreste – herunder også læger – der efterstræber det her med overarbejde til 60 pct. af det normale honorar.
Altså er de ud over deres egen aktivitet også nødt til at holde lidt øje med de øvrige speciallægers aktivitet for ikke at få en dummebøde året efter.
Da vi forhandlede sundhedsaftalen, fik vi Konservative rent faktisk tilfør 100 mio. kr. ekstra, så man kan få høvlet noget af ventelisterne.
Det synes jeg da er noget, der batter.
I Nordjylland, hvor både ordføreren for forslagsstillerne og jeg selv bor, svarer det rent faktisk til 5 mio. kr. ekstra til de praktiserende speciallæger hvert år.
Det synes jeg da vi skal glæde os over.
Igen vil jeg sige, at man som patient jo rent faktisk får en rettighed på samme måde som de øvrige patientrettigheder, i forhold til det vi har aftalt i sundhedsreformen.
Vi Konservative har jo selvfølgelig det mål, at ventelisterne skal nedbringes for alle patienter.
Det er jo ikke rimeligt, at man her fraviger princippet om fri og lige adgang til vores sundhedsvæsen, men at forbyde de praktiserende speciallæger at behandle patienter, der kommer med egne penge eller har en sundhedsforsikring, er selvfølgelig helt forkert.
Faktum er nemlig, at de praktiserende speciallæger har kapacitet til at behandle flere patienter.
Grunden til, at de ikke behandler flere, er simpelt hen, fordi vi har lagt en økonomisk ramme ned over dem, som jo så stopper dem i deres aktivitet.
Og man kan sige, at med den aftale, vi har lavet i sundhedsreformen, løser vi også det, fordi vi simpelt hen tilfører væsentligt flere midler.
Så har jeg det bare sådan, at når det gælder sundhedsforsikringer og egenbetaling, er det jo da en stor fordel, at der er nogle, som så bruger deres egne penge.
Her er det altså ikke skattekroner, men folks egne penge, som de så tager med ind til den læge, som så har noget kapacitet, som så ikke går fra nogle andre.
Og det er jo glimrende, at de kommer med eksterne penge til vores sundhedsvæsen, for det er der også behov for.
Med oprustningen via sundhedsaftalen bliver patienterne altså behandlet hurtigere; det er der slet ingen tvivl om.
Vi får en patientrettighed, som vil sikre, at alle kommer hurtigere til, og det synes jeg vi skal glæde os over.